Пэрыохъу яIэнэу щытэп — Адыгэ макъ\nПэрыохъу яIэнэу щытэп\nРедактор 01.11.2016 КЪЭБАРЫКlЭХЭР\nМы мафэхэм Мыекъопэ къэралыгъо технологическэ университетым дунэе студенческэ форумэу «ВУЗ без границ. Инклюзивное образование» зыфиIорэр щыкIуагъ. Урысые студенческэ союзым Росмолодежыр игъусэу зэхащэгъэ проектым ар къыдыхэлъытагъэу щыт.\nМэфэкI шIыкIэм тетэу культурэм и Унэу «Гигантым» ар къыщызэIуахыгъ. Iофтхьабзэм хэлэжьагъэх Адыгэ Республикэм IофшIэнымрэ социальнэ хэхъоныгъэмрэкIэ иминистрэ иапэрэ гуадзэу Ирина Ширинар, АР-м гъэсэныгъэмрэ шIэ­ныгъэмрэкIэ иминистрэ игуадзэу Къэрэтэбэнэ Махьмудэ, цIыф­хэм IофшIэн ягъэгъотыгъэнымкIэ ГъэIорышIапIэм ипащэу Галина Цыганковар, Мыекъопэ къэралыгъо технологическэ университетым иректорэу Къуижъ Саидэ, сэкъатныгъэ зиIэ­х­эм яобщественнэ организацие илIыкIохэр, нэмыкIхэри.\nМыекъопэ къэралыгъо технологическэ университетым, физическэ культурэмкIэ, спор­тымкIэ ыкIи туризмэмкIэ Пшызэ къэралыгъо университетым, Краснодар кооперативнэ техникумэу Шытхьалэ дэтым, Мые­къопэ индустриальнэ техникумым, Мыекъопэ къэралыгъо технологическэ университетым иполитехническэ колледж ястудент нэбгырэ 90-м ехъу форумым хэлэжьагъэх.\nIофтхьабзэм ипэублэ «Всероссийский студенческий союз» зыфиIорэ Урысые общественнэ организацием ипащэу Олег Цапко къыгъэхьыгъэ тхыгъэм форумыр зезыщэхэрэр къе­джагъэх. Iофтхьабзэм мэхьанэ­шхо зэриIэр, хэбзэ къулы­къур, апшъэрэ еджа­пIэхэр, студенческэ объединениехэр, инклюзивнэ гъэ­сэ­ныгъэмкIэ экспертхэр зэгъусэхэу мыщ фэдэ форумхэм ахэлажьэхэмэ шIогъэ ин къызэрахьыщтыр ащ къыщеIо.\nКъекIолIагъэхэм Къуижъ Саидэ шIуфэс къарихыгъ, сэнаущыгъэу ахэлъыр форумым къыщагъэ­лъэгъонэу студентхэм къариIуагъ.\nУшэтын мыпсынкIэхэм ныб­жьыкIэхэр апхырыкIыгъэх. Апэ­рапшIэу зыщеджэхэрэ еджа­пIэхэм афэгъэхьыгъэ къэбархэр, инклюзивнэ гъэсэныгъэм ахэр зэрэфэхьазырхэр, ащкIэ ашIэхэ­рэр къаIотагъ. Къэшъо­нымкIэ, орэд къэIонымкIэ сэнаущыгъэу ахэлъыр нэрылъэгъу къашIыгъ.\nЖюрим ахэм уасэ афишIыгъ. Зэфэхьысыжьхэм къызэра­гъэлъэгъуагъэмкIэ, апэрэ чIы­пIэр физическэ культурэмкIэ, спор­тымкIэ ыкIи туризмэмкIэ Пшызэ къэралыгъо университетым истудентхэм ахьыгъ, ятIонэрэ чIыпIэр Мыекъопэ къэралыгъо технологическэ университетым иполитехническэ колледж икомандэу «Лидерым» фагъэшъо­шагъ. Ящэнэрэ чIыпIэр Краснодар дэт кооператив техникумымрэ политехническэ колледжымрэ зэдагощыгъ.\nРекторым осэ ин зыфишIыгъэ ыкIи анахь къыхигъэщыгъэхэр политехническэ колледжым истудентхэу Ольга Карапе­тянрэ Шыринэ Байзэтрэ. Курэжъыем исхэу адыгэ къашъо ахэм къашIыгъ. Джащ фэдэу шъхьафэу къыхагъэщыгъ Ольга Афанасьевам икъэгъэлъэгъони.\nIофтхьабзэм хэлажьэхэрэм джащ фэдэу мастер-классхэр къатыгъэх. ХьакIэу къэкIуа­гъэ­хэм пчыхьэм къалэр къарагъэ­кIухьагъ.\nЯтIонэрэ мафэр спортивнэ зэнэкъокъукIэ рагъэжьагъ. Къэзэрэугъоигъэхэм спорт джэгун зэфэшъхьафхэмкIэ заушэтыгъ. ТекIоныгъэ къыдэзыхыгъэхэм щытхъу тхылъхэмрэ медальхэмрэ аратыгъэх. Пшызэ къэралыгъо университетым ыкIи политехническэ колледжым якомандэхэу пэрытныгъэ къыдэзыхыгъэхэм кубокхэр афагъэ­шъошагъэх.\nНэужым Iэнэ хъурае зэхащагъ. ЗипсауныгъэкIэ илэгъу­хэм акIэмыхьэхэрэр, сэкъатныгъэ зиIэхэр предприниматель хъунхэм пае ашIэн фаехэм ыкIи ащ федэу къафихьыщтым ате­гущыIагъэх. Рес­публикэмкIэ сэ­къат­­ныгъэ зиIэ общественнэ организациехэм ялIы­кIохэр, Мые­­къуа­пэкIэ цIыфхэм IофшIа­пIэ язы­гъэ­гъотырэ гупчэм ипащэу В. Черниченкэр, менедж­ментымкIэ Къыблэ институтым инклюзивнэ гъэсэныгъэмкIэ иотдел ипащэу К. Грабчук ащ хэлэжьагъэх.\nСэкъатныгъэ зиIэхэм Iоф­шIэпIэ чIыпIэхэр яIэным пае шIэгъэн фаехэм атегущыIагъэх. Профессиональнэ гъэсэныгъэ языгъэгъотырэ еджапIэхэм мыщ фэдэ цIыфхэм IофшIэпIэ чIыпIэ­хэр къязытын зылъэкIыщтхэм адэлэжьэнхэ зэрэфаер къаIуагъ.\nМыекъопэ къэралыгъо технологическэ университетым иресурснэ еджэпIэ гупчэу «Школа социального предпринимательства» зыфиIорэм ипащэу Светлана Новиковам Урысыем ишъо­лъыр зэфэшъхьафхэм социальнэ предпринимательствэр зэрэщызэхащэрэр къэзэрэугъо­игъэхэм къа­фиIотагъ. Владимир Черниченкэм сэкъатныгъэ зиIэхэм Iоф­шIапIэ ягъэгъотыгъэ­ным фэшI ашIэрэр къыIуагъ. Курэжъыем исхэм яобщественнэ организацие ипащэу Ольга Карапетян иIоф­шIэн къызэригъоты­гъэмкIэ къы­зэIукIагъэхэм къадэгощагъ. Джащ фэдэу сэкъат­ныгъэ зиIэу Iоф зышIэнэу фэехэм апае консультационнэ ыкIи тренинговэ гупчэхэр къызэ­Iуа­хын­хэм, унэм исхэу Iоф ягъэшIэ­гъэным, ахэм апае предприятиехэр къызэI­хыгъэн­хэм афэ­гъэ­хьыгъэ Iофы­гъохэм атегу­щыIагъэх.\nФорумыр мэфэкI шIыкIэм те­тэу зэфашIыжьыгъ. Зэнэкъо­къу зэфэшъхьафхэм текIоныгъэ къа­щыдэзыхыгъэхэр агъэшIуа­гъэх. ЫпэкIи мыщ фэдэ Iоф­тхьаб­­зэхэр зэрэзэхащэщтхэр къаIуагъ.\nПредыдущая КIэлэегъэджэ колледжым ихьакIагъэх\nСледущая Аслъан ахэм ащыщ